Cuneiform Tablet Kt 90/k 235 (TPAK 1 190)
Cuneiform tablet, dated to the Old Assyrian Period (ca. 1950-1850 BC).
Genre: testimony
Transliteration:
bu-za-zu il₅-we-da-ku iš-al um-ma bu-za-zu-ma 45 GÚ URUDU ší-kam i-na wa-aḫ-šu-ša-na É kà-ri-im i-na sú-ḫu-pí-im lu a-na kà-ri-im lu a-na we-dim ú-ṣí-am PUZUR₄-a-šur lá-qá-am qá-bi ú ṭup-pá-am ša dí-in kà-ri-im kà-ni-iš a-na-ku ú-kà-al ù ṭup-pá-am ša ku-nu-uk PUZUR₄-a-šur ša URUDU-um URUDU-i-ni ú-kà-al ù iš-tù PUZUR₄-a-šur me-tù-ni i-na ba-áb ḫa-ra-ni-a i-na wa-aḫ-šu-ša-na ša-zu-úz-tí ú-ša-zi-iz-kà ù i-ṣú-ra-tim ša kà-ru-um wa-aḫ-šu-ša-na a-na ša-pár-tim i-dí-a-ni e-zi-ba-kum i-na URUDU-im šu-a-tí ki-ma i-a-tí mì-ma tal-qé-e lá tal-qé-e IGI a-ni-e-ma i-ki-ir ú-lá kà-in il₅-we-da-ku bu-za-zu e-pu-ul um-ma il₅-we-da-ku-ma tí-ma-li-ma a-na kà-ri-im TUR GAL a-na ša ma-áš-kà-tí tù-šar-dí-ú a-li-ik um-ma a-ta-ma a-wi-lam lá-áš-al-ma u₄-ra-ma lu né-tù-wu lu mì-ma ḫa-bu-lá-ku-um lu ṭup-pí-i ḫa-ar-ma-am tù-kà-al ri-id-a-ma u₄-ma-ma lu-ta-mì-ú-kà ša ni-iš a-lim{ki} ù ru-ba-im ší-bu-tí kà-i-lá a-na kà-ri-im TUR GAL a-wa-tí bi-lá ki-ma ma-áš-kà-tí ú-šar-dí-ú ú-kà-a-šu a-na a-wa-tim a-ni-a-tim kà-ru-um kà-ni-iš i-dí-ni-a-tí-ma IGI GÍR ša a-šur ší-bu-tí-ni ni-dí-in IGI i-dí-da-gan DUMU sà-ar-ni-ki-im IGI il₅-ba-ni DUMU a-mur-a-šur IGI a-gu₅-a DUMU PUZUR₄-a-šur